Estadio Akron

«Ակրոն» մարզադաշտ (իսպ.՝ Estadio Akron), ներկայումս 2026 թվականի ՖԻՖԱ-ի Աշխարհի առաջնության համար հայտնի է որպես Գվադալախարա մարզադաշտ, իսկ նախկինում կոչվել է «Օմնիլայֆ» կամ «Չիվաս» մարզադաշտ (իսպ.՝ Estadio Chivas), բազմաֆունկցիոնալ մարզադաշտ Մեկսիկայի Խալիսկո նահանգի Սապոպան քաղաքում (Գվադալախարայի մոտ), որը հիմնականում օգտագործվում է ֆուտբոլային հանդիպումների համար: Այն հանդիսանում է Լիգա MX-ում հանդես եկող «Գվադալախարա» ակումբի տնային մարզադաշտը: Մարզադաշտը անվանվել է ի պատիվ «Grupo Akron» մեկսիկական քսայուղերի և վառելիքի ընկերության: Մարզադաշտում անցկացված առաջին խոշոր միջազգային իրադարձությունը եղել է 2010 թվականի Լիբերտադորեսի գավաթի եզրափակչի առաջին հանդիպումը, ինչպես նաև այստեղ կայացել են 2011 թվականի Պանամերիկյան խաղերի բացման և փակման արարողությունները: Մարզադաշտի արհեստական խոտածածկը մեծ դժգոհությունների տեղիք է տվել՝ արժանանալով բազմաթիվ հայտնի ֆուտբոլիստների քննադատությանը, և 2012 թվականի մայիսին հայտարարվել է, որ արհեստական ծածկույթը կփոխարինվի բնական խոտածածկով։ Մարզադաշտում կայացել է 2026 թվականի ՖԻՖԱ-ի Աշխարհի առաջնության երկրորդ հանդիպումը, որտեղ միմյանց դեմ մրցել են Հարավային Կորեայի և Չեխիայի ազգային հավաքականները։ Պատմություն 2004 թվականի փետրվարին «Գվադալախարա» ակումբը հայտարարել է, որ կառուցելու է սեփական նոր մարզադաշտը՝ նպատակ ունենալով լքել «Խալիսկո» մարզադաշտը։ Մարզադաշտի շինարարությունը սկսվեց միայն 2007 թվականի մայիսին։ Մարզադաշտում կայացած երրորդ հանրային ֆուտբոլային հանդիպումը եղել է 2010 թվականի հուլիսի 30-ին կայացած «Գվադալախարայի» և անգլիական «Մանչեսթեր Յունայթեդի» միջև ընկերական խաղը: «Գվադալախարան» հաղթել է խաղը 3:2 հաշվով, իսկ մարզադաշտի պատմության առաջին գոլը խփել է Խավիեր «Չիչարիտո» Էռնանդեսը, որն այդ պահին հանդես է եկել մեկսիկական թիմում։ Այս հանդիպումը կազմակերպվել է ի նշան Էռնանդեսի՝ «Գվադալախարայից» «Մանչեսթեր Յունայթեդ» տեղափոխության. Էռնանդեսը առաջին խաղակեսը խաղացել է «Գվադալախարայի» կազմում, իսկ երկրորդ խաղակեսում փոխել է մարզաշապիկը և հանդես է եկաել «Մանչեսթեր Յունայթեդի» կազմում՝ այդպիսով խորհրդանշականորեն կնքելով իր տրանսֆերային պայմանագիրը, որը ստորագրվել է 2010 թվականի մարտին։ Մարզադաշտը հյուրընկալել է 2011 թվականի ՖԻՖԱ Մ-17 Աշխարհի առաջնության ութ հանդիպում, ներառյալ կիսաեզրափակիչը՝ Ուրուգվայի և Բրազիլիայի պատանեկան հավաքականների միջև: Այն նաև եղել է 2011 թվականի Պանամերիկյան խաղերի բացման և փակման արարողությունների վայրը, որտեղ անցկացվել են նաև տղամարդկանց և կանանց ֆուտբոլային մրցաշարերի բոլոր հանդիպումները: 2012 թվականի մայիսին, արհեստական խոտածածկի վերաբերյալ հնչած քննադատություններից հետո, հայտարարվել է, որ մարզադաշտի ծածկույթը կփոխարինվի բնական խոտով։ Փոխարինման աշխատանքներն ավարտվել են մինչև 2012 թվականի հուլիս ամիսը։ 2017 թվականի դեկտեմբերին մարզադաշտը «Օմնիլայֆից» վերանվանվել է «Ակրոն», այն բանից հետո, երբ 10 տարի ժամկետով հովանավորչական պայմանագիր է կնքվել ավտոմեքենաների քսայուղեր արտադրող ընկերության հետ։ 2023 թվականին մարզադաշտում կայացել է բռնցքամարտիկներ Կանելո Ալվարեսի և Ջոն Ռայդերի միջև մենամարտը: Երգիչ The Weeknd-ը ելույթ է ունեցել մարզադաշտում 2023 թվականի հոկտեմբերի 25-ին՝ իր «After Hours til Dawn Tour» համաշխարհային տուրի շրջանակներում: Շակիրան իր «Las Mujeres Ya No Lloran World Tour» համերգային շրջագայության շրջանակներում ելույթ է ունեցել 2025 թվականի մարտի 16-ին և 17-ին: Ֆուտբոլի աշխարհի առաջնություն 2026 «Ակրոն» մարզադաշտը ներկայումս հյուրընկալում է 2026 թվականի ՖԻՖԱ-ի Աշխարհի առաջնության հանդիպումները: Մրցաշարի ընթացքում մարզադաշտը ժամանակավորապես վերանվանվել է «Գվադալախարա մարզադաշտ»՝ համաձայն ՖԻՖԱ-ի կորպորատիվ հովանավորչական անունների քաղաքականության։ Մարզադաշտը կհյուրընկալի չորս հանդիպում, բոլորը խմբային փուլում, ներառյալ Մեկսիկայի հավաքականի երրորդ խաղը։ Մարզադաշտում անցկացվել են նաև միջկոնֆեդերացիոն փլեյ-օֆֆ փուլի 1-ին ուղու հանդիպումները: Միջազգային հանդիպումներ Մեկսիկայի ֆուտբոլի ազգային հավաքական 2026 ՖԻՖԱ Աշխարհի առաջնության միջկոնֆեդերացիոն փլեյ-օֆֆ 2026 ՖԻՖԱ Աշխարհի առաջնություն Պատկերասրահ Ծանոթագրություններ Արտաքին հղումներ Պաշտոնական կայք